На основу члана 41а став 2. Закона о заштити природе („Службени гласник РС”, бр. 36/09, 88/10, 91/10 - исправка, 14/16, 95/18 - др. закон и 71/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПРОГЛАШЕЊУ СПЕЦИЈАЛНОГ РЕЗЕРВАТА ПРИРОДЕ „ЗЛАТАР”

Члан 1.

Планина Златар, део северног обода кањона Милешевке (Милешевска река) и пространа висораван која се на истоку пружа према Увцу, на југозападу Србије, у зони Старог Влаха, ставља се под заштиту и проглашава заштићеним подручјем под именом „Златар”, као природно добро међународног и националног, односно изузетног значаја и сврстава се у Ι категорију заштите, као Специјални резерват природе (у даљем тексту: Специјални резерват природе „Златар”).

Члан 2.

Специјални резерват природе „Златар” ставља се под заштиту како би се: очувале природне и предеоне вредности заштићеног подручја, као резултат комплексног утицаја физичко-географских чинилаца, климатских прилика, али и тектонских и геоморфолошких особености; очувала шумска вегетација изграђена од укупно 52 врсте дендрофлоре коју одликује присуство различитих типова шума, међу којима је нарочито вредан и изражен појас смрчевих шума, заступљених кроз три доминантна типа, и то: планинске шуме смрче (*Piceetum excelsae montanum serbicum*), шуме смрче и јеле (*Abieti-Piceetum serbicum*) и мешовите тродоминантне шуме смрче, јеле и букве (*Piceo-Fago-Abietetum*); очувала 871 биљна врста, од којих 177 има национални и међународни значај, 28 је строго 97 је у категорији заштићених, 29 ендемичних врста 39 реликтних врста 31 врста орхидеја; очувало 128 врста птица, од којих 106 има статус гнeздaрице, док су 22 врсте редовно присутне током целе године, а укупно 31 врста се налази на додатку I Директиве о птицама (Директива о очувању дивљих птица/ Directive 2009/147/EC of the European Parlament and of the Council on the conservation of wild birds), што је подручје Златара сврстало у обухват три потенцијална Подручја посебне заштите (proposed Special Protection Area, pSPA) под називом „Златар”, „Озрен-Јадовник” и малим делом „Увац”, у оквиру еколошке мреже NATURA 2000, као и у три међународно значајна подручја за птице (Important Bird Area, IBA): ,,Златар” (класификациона ознака RS084), „Озрен-Јадовник” (класификациона ознака RS065) и „Увац” (класификациона ознака RS081) идентификована 2020. године од стране глобалне организације за заштиту дивљих врста птица BirdLife International; очувало девет врста водоземаца и десет врста гмизаваца и очувале 42 врсте сисара.

Подручје Специјалног резервата природе „Златар” налази се у обухвату Еколошки значајног подручја „Увац и Милешевка”.

Посебну лепоту и препознатљивост заштићеном подручју даје традиционалан начин живота у старовлашком типу насеља и манастир Св. Козме и Дамјана.

Члан 3.

Специјални резерват природе „Златар”, налази се територији општина Нова Варош на површини од 3.013,70 ha (КО: Брдо, Дражевићи, Дрмановићи, Мишевићи и Радијевићи) и Пријепоље на површини од 4.850,94 ha (КО: Аљиновићи, Бискупићи, Косатица, Међани, Милошев До, Мушковина и Правошево).

Површина Специјалног резервата природе „Златар” износи 7.864,64 ha, од чега је у државној својини 4.051,06 ha (51,51%), у приватном власништву 3.716,70 ha (47,26%) и у јавном власништву 96,87 ha (1,23%), од чега је у режиму заштите I степена 73,92 ha (0,94%), II степена 2.337,63 ha (29,72%) и у режиму заштите III степена 5.453,08 ha (69,34%).

Опис граница и графички приказ Специјалног резервата природе „Златар”, дати су у Прилогу – Опис граница и графички приказ Специјалног резервата природе „Златар”, који је одштампан уз ову уредбу и чини њен саставни део.

Члан 4.

На подручју Специјалног резервата природе „Златар”, утврђују се режими заштите I, II и III степена.

Режим заштите I степена, укупне површине 73,92 ha, односно 0,94% површине Специјалног резервата природе „Златар”, све у државној својини, обухвата локалитете:

1. „Велика Мерица” - површина 30,58 ha;
2. „Велика Стена” - површина 43,34 ha.

Режим заштите II степена, укупне површине 2.337,63 ha, односно 29,72% површине Специјалног резервата природе „Златар”, од чега је у државној својини 1.391,41ha (59,52%), приватном власништву 934,13 (39,96%) и јавном власништву 12,09 ha (0,52%), обухвата локалитете:

1. „Ивље - Орловача - Честе” - површина 922,40 ha;
2. „Велика Кршева” – површина 141,50 ha;
3. „Крња јела - Руњева глава”- површина 725,46 ha;
4. „Четаница” - површина 178,07 ha;
5. „Бојанов крај”- површина 370,21 ha.

Режим заштите III степена, укупне површине 5.453,08 ha, од чега је у државној својини 2.585,74 ha (47,42%), приватном власништву 2.782,58 (51,03%) и јавном власништву 84,76 ha (1,55%), односно 69,34% површине Специјалног резервата природе „Златар” и обухвата преостали део заштићеног подручја који није обухваћен режимом заштите I и II степена.

Члан 5.

На подручју Специјалног резервата природе „Златар”, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности, које су као такве утврђене чланом 35. Закона о заштити природе, на површинама на којима је утврђен режим заштите III степена, забрањује се и:

1. изградња стамбених, викенд и туристичких објеката, економских и помоћних објеката пољопривредних домаћинстава изван грађевинских подручја утврђених посебним планским и урбанистичким документима;
2. промена намене површина која може имати утицај на темељне вредности природног добра;
3. извођење земљаних, грађевинских и других радова којима се може оштетити, променити или угрозити заштићено подручје и његова околина;
4. слободно испуштање отпадних и загађујућих вода у водотоке;
5. експлоатација минералних сировина и формирање позајмишта и/или отварање каменолома, осим отварања привремених површинских копова, односно позајмишта за потребе изградње, реконструкције и одржавања противпожарних, шумских и сеоских путева;
6. изградња рударских објеката;
7. образовање депонија;
8. пренамена земљишта и било који вид уништавања станишта (градња, преоравање, засад култура, ширење пута и сл) популације заштићене врсте орхидеје Orchis purpurea Huds. subsp. purpurea (кат. парц. бр. 1914, КО Косатица, општина Пријепоље) – задржати постојећи начин коришћења земљишта;
9. чиста сеча шума, осим у случајевима прописаним законом којим се уређују шуме;
10. уништавање и сакупљање јединки строго заштићених и заштићених биљних и животињских врста, као и њихових станишта;
11. сеча појединачних старих стабала, импозантних дендрометријских карактеристика, значајних за очување биодиверзитета и културног наслеђа;
12. уношење инвазивних алохтоних врста.

Радови и активности ограничавају се на:

1. реконструкцију, доградњу и изградњу саобраћајних и објеката дистрибутивног система електричне енергије;
2. традиционално коришћење камена, глине и другог материјала за локалне потребе;
3. газдовање шумама и шумским земљиштима у складу са плановима и основама газдовања шумама, а којима се обезбеђује одржавање постојећих шумских екосистема, умерено повећање површина под шумским екосистемима и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
4. изградњу, реконструкцију и одржавање шумских саобраћајница и осталих објеката у шуми у циљу побољшања услова за реализацију планираних радова предвиђених плановима и основама газдовања шумама;
5. начин газдовања на површинама на којима се истраживањима потврди присуство строго заштићених дивљих биљних и животињских врста које су ретке и угрожене и за које су потребне додатне мере заштите. Ограничења и забране дефинишу се прописивањем мера заштите у оквиру посебних услова заштите за дате врсте и њихова станишта;
6. сакупљање биљних врста за које се добија дозвола за сакупљање и коришћење у комерцијалне сврхе од Министарства заштите животне средине на основу Уредбе о стављању под контролу коришћења и промета дивље флоре и фауне („Службени гласник РСˮ, бр. 31/05, 45/05, 22/07, 38/08, 9/10, 69/11 и 95/18 – др. закон).

Члан 6.

На подручју Специјалног резервата природе „Златар”, на површинама на којима је утврђен режим заштите II степена спроводи се активна заштита ради очувања и унапређења природних вредности њихових природних станишта, популација, екосистема, обележја предела и објеката геонаслеђа, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и чланом 5. ове уредбе, у режиму заштите IІ степена забрањује се и:

1. изградња викендица и других породичних објеката за одмор и становање;
2. изградња објеката туристичког смештаја (хотела, апартмана и сл);
3. изградња септичких јама пропусног типа и свако испуштање отпадних и осочних вода у водоток и земљиште;
4. изградња ветроелектрана и соларних електрана;
5. изградња јавних скијалишта;
6. експлоатација минералних сировина;
7. формирање позајмишта и/или отварање каменолома;
8. извођење геолошких истраживања која подразумевају израду истражних објеката (бушотине, раскопи, усеци, засеци и сл);
9. изградња објеката за рециклажу и спаљивање отпада и образовање депонија отпада;
10. измена морфологије терена, односно извођење радова који би могли да униште или наруше геоморфолошке и хидролошке карактеристике подручја, као и станишта строго заштићених, ретких и угрожених биљних и животињских врста;
11. превођење вода и измена хидродинамичких карактеристика и режима потока и река, као и сви други радови и интервенције које могу утицати на измену хидролошког режима подземних и површинских вода;
12. каптирање извора, изградња хидротехничких објеката (брана–акумулација), преграђивање и регулација водотока;
13. промена намене водног, пољопривредног и шумског земљишта;
14. бацање смећа и отпада у јаме;
15. паљење ватре, осим на местима одређеним за ту намену;
16. постављање, односно укуцавање табли и других обавештења на стаблима;
17. неконтролисано сакупљање лековитог биља;
18. исушивање и промена водног режима свих водених станишта и влажних ливада;
19. извођење свих летова хеликоптером, изузев летова за потребе војске и полиције Републике Србије и беспилотних летелица, супротно законом прописаним забранама и ограничењима;
20. уклањање аутохтоне вегетације приобаља;
21. уништавање и сакупљање биљних и животињских врста које су обухваћене правилником којим се прописује проглашење и заштита строго заштићених и заштићених дивљих врста биљака, животиња и гљива, односно врста које се наводе у „Црвеним књигама” и „Црвеним листама” флоре и фауне;
22. пренамена земљишта и било који вид уништавања станишта (градња, преоравање, засад култура и сл) популације *Botrychium lunaria* (месечина, сиришњак) заједно са ендемичном врстом *Pimpinella serbica* на ливади „Козаруша” (кат. парц. бр. 513, 514, 516, 518 и 519 на КО Правошево, општина Пријепоље) - задржати постојећи начин коришћења земљишта;
23. кретање у близини гнезда и око хранилишта, осим у научноистраживачке сврхе и за потребе чувања заштићеног подручја од стране чуварске службе;
24. постављање осматрачница и видиковаца за посетиоце у непосредној близини гнезда ретких и угрожених строго заштићених врста птица и места размножавања других ретких и угрожених дивљих врста животиња.

Радови и активности ограничавају се на:

1. активности на извођењу хитних и неопходних санационих шумских радова након акцидентних ситуација приликом ветролома, ветроизвала, снеголома, снегоизвала, пожара, каламитета инсеката и слично;
2. спровођење одговарајућих мера противпожарне и противерозионе заштите;
3. газдовање шумама и шумским земљиштима у складу са плановима и основама газдовања шумама, а којима се обезбеђује одржавање постојећих шумских екосистема, умерено повећање површина под шумским екосистемима и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
4. спровођење узгојно-санитарних сеча у шумама белог бора и смрче на кречњаку (*Piceo abietis-Pinetum sylvestris*), у оквиру локалитета „Ивље-Орловача-Честе”;
5. приликом израде планова за коришћење шума белог бора и смрче на кречњаку (*Piceo abietis-Pinetum sylvestris*) на локалитету „Ивље-Орловача-Честе”, као и саме дознаке стабала приликом узгојно - санитарне сече, одређивање интензитета сече је потребно прилагодити односу заступљености врста у смеси, како не би дошло до угрожавања заступљених врста;
6. изградњу, реконструкцију и одржавање шумских саобраћајница и осталих објеката у шуми у циљу побољшања услова за реализацију планираних радова предвиђених плановима и основама газдовања шумама;
7. ловне активности и друге редовне мере корисника, усмерене ка узгоју, заштити и коришћењу дивљачи, неопходно је реализовати према прихваћеним планским документима (ловне основе);
8. примену одговарајућих биолошких мера против фитопатолошких и ентомолошких обољења шума;
9. брање и сакупљање дивље флоре и фауне уз одговарајуће дозволе и контролу чуварске службе;
10. активности везане за унапређење популација ретких и угрожених биљних и животињских врста, као и активности везане за очување и унапређење станишта (нпр. одржавање и спречавање зарастања травних и других станишта изнад горње границе шуме).

Члан 7.

На подручју Специјалног резервата природе „Златар”, на површинама на којима је утврђен режим заштите I степена спроводи се строга заштита, којом се омогућавају процеси природне сукцесије и очување станишта и животних заједница у условима дивљине.

Осим забране радова и активности које су као такве утврђене чланом 35. Закона о заштити природе и чл. 5. и 6. ове уредбе, у режиму заштите I степена забрањује се и:

1. коришћење природних ресурса и изградња објеката;
2. слободна, неконтролисана посета и обилазак, кретање ван постојећих путева и специјално утврђених стаза.

Радови и активности ограничавају се на:

1) научна истраживања и праћење природних процеса;

2) контролисану (бројно, временски и просторно) посету у образовне, рекреативне и општекултурне сврхе, а које нису у супротности са циљевима очувања природних вредности;

3) обележавање граница;

4) спровођење заштитних, санационих и других неопходних мера у случају пожара, елементарних непогода и удеса, појава биљних и животињских болести и пренамножавања штеточина, уз сагласност министарства надлежног за послове заштите животне средине (у даљем тексту: Министарство).

Члан 8.

Специјални резерват природе „Златар” поверава се на управљање ЈП „Србијашуме” (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 9.

Очување, унапређење, одрживо коришћење и приказивање природних и других вредности Специјалног резервата природе „Златар” спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 5. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 10.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана ближе се утврђују забрањени радови и активности, као и правила и услови обављања радова и активности који су допуштени на подручју Специјалног резервата природе „Златар”.

Правилник из става 1. овог члана објављује се у „Службеном гласнику Републике Србије”.

Члан 11.

Управљач је дужан да на прописан начин обележи Специјални резерват природе „Златар”, његове спољне границе и границе површина, односно локалитета са режимом заштите I, II и III степена најкасније у року од годину дана од дана ступања на снагу ове уредбе.

Члан 12.

Управљач ће израдити софтверско решење о природним и створеним вредностима, непокретностима, активностима и другим подацима од значаја за управљање Специјалног резервата природе „Златар” у року од две године од дана ступања на снагу ове уредбе.

Члан 13.

Висину накнаде за коришћење Специјалног резервата природе „Златар”, својим актом утврђује Управљач, у складу са законом којим се уређују накнаде за коришћење јавних добара.

Члан 14.

Управљач је дужан да, формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја, у року од годину дана од дана ступања на снагу ове уредбе.

Члан 15.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 16.

Средства за спровођење Плана управљања Специјалног резервата природе „Златар”, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 17.

Планска документа, планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде и туризма и других делатности од утицаја на природу, а који се односе на коришћење природних ресурса и простора у заштићеном подручју Специјалног резервата природе „Златар”, усагласиће се са Просторним планом Републике Србије, овом уредбом и Планом управљања.

Планови, програми и основе из става 1. овог члана, доносе се уз претходну сагласност министра надлежног за послове заштите животне средине, у складу са законом.

Члан 18.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:110-12134/2025-1

У Београду, 6. новембра 2025. године

В Л А Д А

ПРВИ ПОТПРЕДСЕДНИК ВЛАДЕ

Синиша Мали, с.р.